Narodna skupština
20090708

Za ne daj bože, trebaju vam stručnjaci koji će to odraditi onako kako smo čuli u raspravi. To je potpuno tačno: da se krši izborno ćutanje, da se nose raznorazni pokloni, da se u izbornom ćutanju obilaze glasači, birači, da se daju lažna obećanja itd. Dali ste mnogo lažnih obećanja. Nijedno niste ispunili. Juče sam slušao premijera Cvetkovića. Ono što je on rekao, da su ispunili sve što su obećali i više od toga, to bi bilo sramota da kaže ijedan iole ozbiljan političar, a kamoli premijer. Danas kada Srbija grca u problemima i dugovima, kada se svakog radnog dana gasi 1.800 preduzeća, kada je 68 hiljada preduzeća blokirano, on nam priča o nekim stvarima da je sve stabilno, da nema nikakvih problema i da je veliki uspeh bela šengen viza. Dobro, na beloj šengen vizi se radi od 2000. godine i nekome je moralo da zapadne i da to dobije. Ne znam koja je, kolika je, neka posebna vaša uloga u tome?! Prethodne vlade su radile na tome i hvalile se isto sa velikim uspesima.